《朱君辅卿招游庆祥楼赋赠》
清代·郑国藩

市声扰扰喧朝暮，欲避尘嚣无静处。勾心斗角巧运思，矗立层楼虚空住。

磴道升降若蜗旋，景物点缀随移步。楼上更添尺五亭，居然去天只尺五。

呼吸真疑帝座通，千里河山归一顾。主人好客日延宾，满壁琳琅多题句。

我来正值暮春时，留春槛上花无数。始信人间别有天，何用远寻桃源路。

吟得新诗却赠君，留待相如凌云赋。

作者简介：郑国藩（一八五七—一九三七），字晓屏，号似园老人。潮州人。清光绪年间拔贡。曾执教于汕头岭东同文学堂、潮州金山书院，民国七年（一九一八）出任广东省立金山中学代理校长。有《似园文存》三册。郑国藩诗，以民国二十四年（一九三五）其学生杨世泽、蔡丹铭所辑《似园文存》中《似园老人佚存诗稿汇钞》为底本。